 U-Abrahamu No-IsakaUkuvivinywa Kwekholo Iimfundo ZeBhayibheli ZabantwanaU-Abrahamu wafundisa indodanakhe u-Isaka ukuthanda nokuthemba uJehova nazo zoke iinthembiso zakhe. Kodwana ngesikhathi u-Isaka aneminyaka ema-25 ubudala, uJehova watjela u-Abrahamu bona enze into okubudisi khulu ukuyenza. Bekuyini lokho?UZimu wathi ku-Abrahamu: Ngibawa uthathe okukuphela kwendodanakho wenze ngayo umhlatjelo entabeni yeMoriya. U-Abrahamu bekangalemuki bona uJehova kubayini athi enze njalo. Nanyana kunjalo wamlalela uJehova.Ekuseni ngakusasa, u-Abrahama wathatha u-Isaka neenceku zakhe ezimbili baya eMoriya. Emalangeni amathathu, bebayibona ikude indawo leyo. U-Abrahama watjela iinceku zakhe ezimbili bona zisale njengombana yena no-Isaka bayokwenza umhlatjelo. U-Abrahamu wathwesa u-Isaka iinkuni, yena waphatha umukhwa. U-Isaka wabuza ubabakhe wathi: Imvana yomhlabelo yona iphi? U-Abrahamu wamphendula wathi: Ndodana, uZimu uzasinikela imvana yomhlabelo.Kwathi bona bafike entabeni, bakha i-aldari. U-Abrahamu wabopha u-Isaka izandla neenyawo, wamlalisa phezu kwe-aldari.U-Abrahamu walalamela umukhwa. Nakasenza njalo, ingilozi kaJehova yarhuwelela isezulwini yathi: Abrahamu! Ungamlimazi umsana loyo! Nje-ke sengiyazi bona uyamesaba uZimu njengombana ungakhenge ungigodlele indodanakho okukuphela kwayo. U-Abrahamu wabona iramu libanjwe ngeempondo emthini ositjhutha. Khonokho walisa u-Isaka wenza umhlatjelo ngeramu esikhundleni saka-Isaka.Kusukela mhlokho uJehova wabiza u-Abrahama ngokuthi mnganakhe. Uyazi bona kubayini ambiza ngomnganakhe? Ngombana u-Abrahama bekenza nanyana yini uJehova ayilindele kuye ngitjho nalokha u-Abrahama ngokwakhe angazwisisi bona kubayini uJehova ambawe bona enze okuthileko.UJehova wasibuyelela isithembiso sakhe ku-Abrahamu wathi: Ngizokubusisa ngenze iinzukulwana zakho zibe ngangeenkwekwezi. Lokho bekutjho ukuthi uJehova bekazokubusisa boke abantu abalungileko ngeenzukulwana zaka-Abrahamu.Ngombana uZimu walithanda kangako iphasi, wabe wanikela ngeNdodana yakhe ekukuphela kwayo, khona kuzakuthi kiloyo okholwa ngiyo angabhubhi, kodwana abe nobuphilo obungapheliko. Jwanisi 3:16Imibuzo: U-Abrahamu watjengisa njani ukuthi uyamthemba uJehova? Yini uJehova ayithembisa u-Abrahamu?Genesisi 22:1-18; Hebheru 11:17-19; Jakopo 2:21-23U-Abrahama walitjengisa njani ikholo? Ngiziphi iindlela ongathanda ukulingisa ngazo ikholo laka-Abrahama? 